Kim Behnke (FP), 1998-06-24:
Det her forslag handler overhovedet ikke om tillægspension, det her forslag handler overhovedet ikke om solidaritet, det her forslag handler udelukkende om at få skrabet nogle milliarder sammen i en fond, hvorefter en håndfuld særligt udpegede socialdemokrater kan foretage investeringer i dansk erhvervsliv.
Når hr. Dyrlund går herop og siger, at hver en krone, der indbetales, vil blive udbetalt med renters rente, så er det ikke bare forkert, det er meget forkert.
Sagen er jo den, at på et senere punkt på dagsordenen vil hr. Dyrlund give ATP mulighed for at placere op imod halvdelen af sin formue i aktier. Jeg skal gøre hr. Dyrlund opmærksom på, at på aktiemarkedet kan man tabe penge, ligesom en anden socialdemokratisk fond, nemlig Lønmodtagernes Dyrtidsfond, gik hen og investerede penge i Hafnia og tabte.
Derfor kan der tabes penge, og der vil blive tabt penge, særlig i takt med at ATP skal ud og investere efter etiske regler, så finder man alle partikammeraterne, der sidder rundt omkring, og så investerer man i deres halvfallerede virksomheder og taber penge, taber mange penge.
Solidariteten i det her består i, at en lille flok af de allermest forherligede pampere i den socialdemokratiske arbejderbevægelse kan få sig nogle honorarer, millionlønninger, for at sidde i ATP-huset i Hillerød og forvalte og misforvalte den almindelige arbejders surt sammenskrabede penge.
Så kan hr. Dyrlund sætte pengene i ATP-fonden og tabe sine penge.
Også her taler man mod bedre vidende.
Det er igen ikke bare forkert, det er meget forkert, for op til 50 pct. af pengene bliver der jo købt statsobligationer for.
Det vil sige, at pengene drøner direkte ind i Lykketofts slunkne statskasse i takt med, at Nationalbanken trykker statsobligationer.
Så er pengene tilbage i statskassen og kan bruges på den årlige finanslov, hvor der sker en omfordeling, fordi de penge, der er udstedt statsobligationer for, har man forventning om bliver forrentet.
Og det vil sige, at det er kassedamen, det er den studerende, det er flaskedrengen, der over deres bruttoskat skal betale for forretningen af de penge, der ligger i ATP-fonden.
Det har ikke noget med solidaritet at gøre.
Det har noget at gøre med simpel socialdemokratisk magt over det danske samfund.
Man vil ud og bruge de her penge til såkaldt investering i danske erhvervsvirksomheder.
Den ØD og den OD, som danske arbejdere sagde nej tak til 1970'erne og i begyndelsen af 1980'erne, gennemfører man nu gradvis med f.eks. det her ATP-forslag.
Det, der irriterer mig mest, er, at sidste efterår var V og K så kortsynede i deres politiske virke, at de medvirkede til at starte det her show op.
Det skulle have været afvist allerede dengang.
Barnet skulle have været kvalt i fødslen.
Nu ser vi allerede, hvordan det er blevet til en rigtig møgunge, vokset op i form af det her forslag, som vi har til behandling i dag.
Man kan intet positivt sige om det her forslag, kun sige nej, nej og atter nej, og de, der tror på hele den festtale, vi har hørt fra Socialdemokratiet i dag, kan kigge på deres egen nuværende ATP-opsparing og se, hvordan millionerne er forsvundet, som årene er gået.
Havde man sat de penge ind, som man er blevet tvunget til at sætte ind på ATP, på en simpel anfordringskonto i det dårligst forrentede danske pengeinstitut, så havde man i dag stået med et større beløb til udbetaling.
Hvorfor?
Fordi man har den solidariske ordning, som betyder, at en hel masse mennesker, som jo aldrig har sat tilstrækkeligt ind, har fået udbetalt mere, end de var berettiget til, mens de, der har sat mange penge ind, ikke har fået det ud, som de reelt kunne have fået ud af de penge, de havde sat ind.
Så meget om den socialdemokratiske solidaritet.
Det er solidariteten med egne pampere, der skal sidde med millionløn og forvalte de her penge.
Det siger Fremskridtspartiet n-e-j til.